《莺啼序 壬申元夜感旧伤逝，步吴梦窗韵》
清代·周贻繁

华灯庆逢令序，喜银蟾映户。忆当日、良宴飞觞，那知钟漏朝暮。

任嬉戏、生香解肖，红芳自剪连枝树。醉相邀彤管，争春漫吟风絮。

几度随肩，斗草印雪，看双鬟似雾。奈驹隙、南浦扁舟，别怀长隔情素。

费清辞、燕鸿缥缈，诉离绪、吴蚕丝缕。愿它年，偕隐林泉，约盟鸥鹭。

双凫一去，独鹤悲鸣，叹远羁客旅。怅此后、凤箫声咽，惨惨凄凄，锁恨含忧，半庭花雨。

行旌漫引，孤蓬低荫，江波平涌归期滞，望乡园、未许崇朝渡。

垂阳两岸，空怜在昔风流，竟成败叶零土。

仙源聚首，冷月秋圆，惹泪凝袖苧。鼓晚欋、匆匆分袂，便溯潇湘，故里重回，彩衣随舞。

轻尘易散，萱摧兰悴，常华今又伤重折，恁哀思、休使萦弦柱。

凭教深付金樽，少乐多愁，素娥会否。

作者简介：周贻繁，字茹馨，湘潭人。元氏县知县张玠室。姊诒端，即文襄左侯夫人也。繁与姊并传诗学于母王。文襄曾合刻其词为《慈云诗钞》。